Diari Oficial de la Generalitat Valenciana


Sumari del DOGV 3218, del 06-04-1998 (1998/2177)

RESOLUCIÓ de 6 de març de 1998, de la Subsecretaria del Secretariat del Govern i Relacions amb les Corts de la Conselleria de Presidència de la Generalitat Valenciana, per la qual es disposa la publicació del Conveni de col·laboració entre l'Administració General de l'Estat (Ministeri d'Agricultura, Pesca i Alimentació) i la Comunitat Autònoma Valenciana (Conselleria d'Agricultura, Pesca i Alimentació), per a la realització de projectes de plantes de viver (cítrics i maduixa).
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3218

Data del DOGV
:   06-04-1998

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   1998/2177


Data del document
:   06-03-1998

Organisme emissor
:   Conselleria de Presidència

Tipus de document
:   Resolució

RESOLUCIÓ de 6 de març de 1998, de la Subsecretaria del Secretariat del Govern i Relacions amb les Corts de la Conselleria de Presidència de la Generalitat Valenciana, per la qual es disposa la publicació del Conveni de col·laboració entre l'Administració General de l'Estat (Ministeri d'Agricultura, Pesca i Alimentació) i la Comunitat Autònoma Valenciana (Conselleria d'Agricultura, Pesca i Alimentació), per a la realització de projectes de plantes de viver (cítrics i maduixa). [1998/X2177]
  
Subscrit, després de la tramitació prèvia reglamentària, entre l'administració General de l'Estat (Ministeri d'Agricultura, Pesca i Alimentació) i la Comunitat Autònoma Valenciana (Conselleria d'Agricultura, Pesca i Alimentació), el dia 10 de desembre de 1997, un Conveni de col·laboració per a la realització de projectes de plantes de viver (cítrics i maduixa), i en compliment del que estableix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0152/98, i que figura com a annex d'aquesta resolució.
  
València, 6 de març de 1998.- La subsecretària del Secretariat del Govern i Relacions amb les Corts: Catalina Escuín Palop.
  
Conveni de col·laboració entre l'Administració General de l'Estat (Ministeri d'Agricultura, Pesca i Alimentació) i la Comunitat Autònoma Valenciana (Conselleria d'Agricultura, Pesca i Alimentació) per a la realització de projectes de plantes de viver (cítrics i maduixa).
  
Madrid, 10 de desembre de 1997
  
Reunits
  
D'una banda, la Sra. Loyola de Palacio del Valle-Lersundi, ministra d'Agricultura, Pesca i Alimentació, de conformitat amb el que es disposa en el Reial Decret 762/1996, de 5 de maig, en nom i representació del Govern de la Nació, de conformitat amb l'Acord del Consell de Ministres de 21 de juliol de 1995.
  
I de l'altra, la Sra. Maria Àngels Ramon-Llin i Martínez, consellera d'Agricultura, Pesca i Alimentació de la Generalitat Valenciana, expressament facultada per a aquest acte per mitjà de l'Acord del Govern Valencià de data 9 de desembre de 1997; i com a presidenta de l'Institut Valencià d'Investigacions Agràries (IVIA), ateses les atribucions que li confereix la Llei 4/1991, i autoritzada mitjançant l'Acord número 38/97, del Consell Rector de l'IVIA, de data 28 de novembre de 1997.
  
Les dues parts es reconeixen recíprocament la capacitat legal per a obligar-se i atorgar aquest conveni, i amb aquesta finalitat,
  
Exposen
  
Que la Comunitat Autònoma Valenciana té competència exclusiva en matèria d'agricultura dins del seu àmbit territorial d'acord amb el que s'estableix en l'article 34, apartat 4, del seu estatut d'autonomia, i per part de l'administració general de l'estat, sobre la base d'allò que es preveu en l'article 149.1.13 de la Constitució, que li atribueix les bases i la coordinació general de l'economia, cal establir mecanismes de col·laboració per a realitzar el control i la identificació de varietats de cítrics i de maduixa.
  
Que d'acord amb el que es disposa en el Reglament Tècnic de Control i Certificació de Plantes de Viver de Fruiters, aprovat en el Reial Decret de 929/1995, de 9 de juny, és necessari conèixer i controlar la situació sanitària de tot el material nacional de reproducció vegetal destinat a vivers i realitzar les descripcions de les varietats comercials d'aquestes espècies.
  
Per això, les dues parts acorden la subscripció d'aquest conveni, de conformitat i amb subjecció a les següents
  
Clàusules
  
Primera. Objecte del conveni
  
a) Control sanitari de plantes de viver de cítrics.
  
b) Descripció i tipificació de varietats de cítrics i de maduixa.
  
Segona. Aportació econòmica
  
La valoració d'aquests projectes, segons el desglossament especificat en l'annex I, puja a la quantitat de set milions vuit-centes divuit mil pessetes (7.818.000 PTA), IVA inclòs, que seran satisfetes pel Ministeri d'Agricultura, Pesca i Alimentació a través de la Direcció General de Produccions i Mercats Agrícoles, a càrrec de la partida pressupostària 59.41.055F.566, a l'Institut Valencià d'Investigacions Agràries, una vegada finalitzats els treballs realitzats d'acord amb els protocols en vigor.
  
Tercera. Operacions que realitzarà la Comunitat Autònoma Valenciana (Conselleria d'Agricultura, Pesca i Alimentació)
  
L'Institut Valencià d'Investigacions Agràries executarà tots els treballs d'identificació i comprovació sanitària, seguint els protocols establits en l'annex II i enviarà els resultats obtinguts a la Direcció General de Produccions i Mercats Agrícoles.
  
Quarta. Operacions que realitzarà el Ministeri d'Agricultura, Pesca i Alimentació (Direcció General de Produccions i Mercats Agrícoles)
  
a) Participarà en el seguiment dels projectes. Aquesta participació es durà a terme mitjançant visites periòdiques per part de tècnics especialistes de la Direcció General de Produccions i Mercats Agrícoles, reunions, presa de decisions de manera conjunta, etc.
  
b) Publicarà els resultats i farà constar la realització conjunta dels treballs per la Direcció General de Produccions i Mercats Agrícoles, i la Comunitat Autònoma Valenciana.
  
c) Igualment, coordinarà amb els serveis de control i certificació la presa i l'enviament de mostres, amb l'establiment de les prioritats que foren necessàries.
  
Cinquena. Seguiment dels projectes
  
Al final de la campanya, les dues parts revisaran i certificaran l'execució del pla de treball previst i faran constar els treballs que han estat realitzats dels que en principi es van preveure.
  
Sisena. Resolució
  
Serà causa de resolució del conveni l'acord mutu entre les parts o l'incompliment de les obligacions per part alguna d'elles. En aquest cas serà requisit inexcusable la denúncia de l'incompliment i el conveni deixarà de tenir vigència als 15 dies.
  
Setena. Jurisdicció
  
Les qüestions litigioses que puguen sorgir de la interpretació i el compliment d'aquest conveni seran de coneixement i competència de l'ordre jurisdiccional contenciós administratiu, de conformitat amb el que es disposa en l'article 8.3 de la Llei 30/1992.
  
Vuitena. Duració del conveni
  
La duració d'aquest conveni serà la del període comprés entre la data de subscripció i el 15 de desembre de 1997. No obstant això, per acord mutu entre les parts, podrà prorrogar-se per a campanyes successives.
  
I com a prova de conformitat, i perquè quede la deguda constància de tot el que s'ha convingut, les dues parts intervinents firmen aquest conveni, per triplicat, en el lloc i la data indicats en l'encapçalament.
  
Pel Govern de la Nació,
  
Loyola de Palacio del Valle-Lersundi
  
Ministra d'Agricultura, Pesca i Alimentació
  
Per la Comunitat Valenciana,
  
Maria Àngels Ramon-Llin i Martínez
  
Consellera d'Agricultura, Pesca i Alimentació
  
Annex I
  
Projectes compresos en aquest conveni
  
i la seua aplicació pressupostària el 1997
  
1. Control sanitari de vivers de cítrics (1) ....... 3.340.000 PTA.
  
- 102 test bio. per al grup psoriasi
  
a 7.300 PTA/t ............................ 744.600 PTA.
  
- 152 test bio. per a exocortis i altres viroides
  
a 8.500 PTA/t ............................ 1.292.000 PTA.
  
- 352 test bio. per a tristesa i vein enation
  
a 3.700 PTA/t ........................... 1.303.400 PTA.
  
2. Descripció i tipificació de varietats de cítrics i realització de l'examen previ de varietats de cítrics...................... 1.774.655 PTA.
  
- Mesurament de caràcters ....................... 700.000 PTA.
  
- Despeses de funcionament .............-.... 1.000.000 PTA.
  
- Dietes i locomoció ........................-?... 74.655 PTA.
  
3. Descripció i tipificació de varietats de maduixa i realització de l'examen previ de varietats de maduixa............. 1.625.000 PTA.
  
- Mesurament de caràcters ....................... 880.000 PTA.
  
- Despeses de funcionament ...............-.. 685.000 PTA.
  
- Dietes i locomoció .........................-?.. 60.000 PTA.
  
Total (1+2+3).............................................. 6.739.655 PTA.
  
IVA 16% ..................................................... 1.078.345 PTA.
  
Total ........................................................... 7.818.000 PTA.
  
(1) Nota: El nombre de tests es podrà variar en virtut de les necessitats de control, mitjançant acord entre les parts, sempre que es mantinga fixa la quantitat pressupostada per al conjunt dels tests.
  
Annex II
  
2.1 Protocol per a la realització del projecte de control sanitari de vivers de cítrics
  
Instal·lacions i personal tècnic
  
L'IVIA posarà a la disposició del projecte les següents:
  
- Laboratori complet de cultiu de teixits.
  
- Laboratori complet d'anàlisi de viroides.
  
- 1.400 metres quadrats d'abric de quarantena.
  
- 900 metres quadrats en quatre hivernacles climatitzats.
  
- Equipament divers (equip de desinfecció de substrats, cambra frigorífica, magatzems, maquinària de polvoritzar...).
  
- El personal laboral i tècnic necessari.
  
Comprovació de l'estat sanitari
  
Les mostres que s'analitzaran seran les que provinguen de vivers de cítrics i del bloc de reserva protegit, preses pel personal autoritzat dels organismes oficials responsables i remeses a l'IVIA degudament identificades amb una etiqueta i acompanyades per l'acta oficial de presa de mostres corresponent.
  
Amb aquesta finalitat cal disposar prèviament de les plantes indicadores per a cada una de les virosis que figuren reglamentades en el vigent Reglament Tècnic de Control i Certificació dels Cítrics (des d'ara, Reglament).
  
Aquestes plantes s'obtenen mitjançant sembra i posterior cultiu en cossiets amb substrat estèril i fertilitzat, en hivernacle climatitzat a 18-26º C, amb fertirrigació i control rigorós de plagues, malalties i problemes fisiològics i nutritius.
  
Quan les plantes indicadores tenen de 8 a 12 mesos des de la sembra es poden inocular. Per realitzar cada test s'utilitzen de dos a quatre plantes indicadores de cada una de les virosis mencionades. La inoculació es realitza mitjançant dos/tres empelts d'escorça procedents de la planta que s'ha de comprovar, rebaixats a 30 centímetres d'alçària i cultivats en hivernacle a 28-32º C per a les malalties d'exocortis i xiloporosi, i a 18-23º C per a tristesa, vein enation i grup psoriasi. Per a les malalties exocortis i xiloporosi s'empra la tècnica d'inoculació sobre plantes de poncemer etrog empeltades sobre patró vigorós i incubades a 27-37º C, observació d'aquestes i posterior anàlisi mitjançant la tècnica d'electroforesi sPAGE.
  
Les plantes inoculades s'etiqueten convenientment i es porta un registre sobre tots els processos realitzats sobre aquestes, que estarà a la disposició de la Direcció General de Produccions i Mercats Agrícoles.
  
A continuació s'efectuen i s'anoten les lectures periòdiques a fi de detectar la presència de símptomes durant el període de sis a vuit mesos i es comuniquen els resultats a la Direcció General de Produccions i Mercats Agrícoles.
  
Les plantes indicadores usades normalment són:
  
- Llimera mexicana
  
- Taronger dolç pinneaple
  
- Tangor dweet
  
- Poncemer etrog
  
Els tests que es realitzaran, segons la planta indicadora i la virosi, seran els següents:
  
Virosi o similar Planta indicadora Tipus de test
  
Tristesa i Llimera mexicana Biològic
  
vein enation
  
Grup psoriasi Taronger dolç Biològic
  
Tangor dweet
  
Exocortis Poncemer etrog Biològic, electroforesi
  
Xiloporosi sPAGE i altres viroides
  
Comunicacions a la Direcció General de Produccions i Mercats Agrícoles
  
Els resultats i l'informe de situació dels treballs es remetran a la Direcció General de Produccions i Mercats Agrícoles al terme de l'any, amb inclusió, almenys, de les dades següents:
  
- Relació de mostres rebudes, amb especificació de codi de referència, data de recepció, varietats, viver, origen i categoria.
  
- Certificat dels resultats obtinguts en l'any sobre les mostres en observació amb especificació de les virosis analitzades i detectades, si s'escau, per a cada codi de mostra, i fent referència a varietat, viver i categoria.
  
- Informe d'incidències i resum de resultats dels treballs de l'any.
  
- Relació de mostres que es mantenen en observació i es troben pendents de resultats.
  
2.2 Protocol dels treballs de descripció i tipificació de varietats de cítrics
  
Objectius
  
La realització d'una fitxa descriptiva de cada varietat comercial de cítrics que incloga, almenys, els caràcters bàsics assenyalats per la UPOV i que servisca com a patró descriptiu i de comparació en els treballs de comprovació varietal.
  
Instal·lacions
  
Les mateixes que les esmentades per als treballs de realització de l'examen previ de varietats de cítrics.
  
Treballs que es realitzaran
  
- Descripció dels caràcters de les varietats de cítrics incloses en l'àmbit del Reglament Tècnic de Control i Certificació de Fruiters (RD 929/95) i, amb preferència, totes les incloses en les llistes del Registre de Varietats Comercials de Cítrics.
  
- Aquesta descripció es farà sobre la base d'observacions pròpies sobre col·leccions de referència, preses en dos anys de fructificació, i un tercer de contrast si és necessari.
  
- Els caràcters que es descriuran seran els més útils per a tipificar la varietat, dins dels assenyalats per a l'espècie per la UPOV, dels quals es prendran almenys dos assenyalats com a bàsics, com també aquells que coneguen com a eficaços encara que no estiguen en les llistes anteriors, d'acord amb la Direcció General de Produccions i Mercats Agrícoles.
  
- Es prendran documents gràfics (diapositives) dels caràcters més destacats de cada varietat, amb la inclusió sempre del corresponent a fruit.
  
Comunicacions a la Direcció General de Produccions i Mercats Agrícoles
  
Els resultats dels treballs s'entregaran al cap de l'any a la Direcció General de Produccions i Mercats Agrícoles, amb inclusió, almenys, de les dades següents:
  
a) Informe de situació: sobre l'estat dels treballs en curs per a cada una de les varietats en estudi, amb especificació d'açò que segueix:
  
- Ubicació de l'arbre objecte de les observacions
  
- Referència dels anys en què s'han realitzat observacions
  
- Dades de les observacions parcials realitzades en l'any en curs.
  
b) Informe de resultats finals: de les varietats de les quals s'ha conclòs la tipificació, acabats els anys d'estudi, de la manera següent:
  
- Fitxa per varietat amb les dades mitjanes per a cada caràcter estudiat.
  
- Documents gràfics (diapositives) presos per a cada varietat descrita en format i fons homogenis.
  
- Informe complementari en què es destaquen els caràcters més útils per a distingir les varietats en l'arbre adult o en el plantó de viver.
  
- Una còpia en disquet informàtic de les dades parcials i finals obtingudes.
  
2.3 Protocol d'operacions que s'han d'efectuar per a l'execució de l'examen previ de varietats de taronger, mandariner i aranger, amb sol·licitud per a la inscripció en el Registre de Varietats Protegides
  
Localització: Montcada, València, en terrenys i instal·lacions de l'IVIA.
  
1. Recepció de material vegetal enviat pels sol·licitants del títol d'Obtenció Vegetal. Es portarà un llibre Registre d'Entrada.
  
2. Control de l'estat sanitari del material rebut.
  
3. Emmagatzematge del material en condicions adequades fins que es realitze la plantació.
  
4. Plantació i cultiu del material rebut, amb aplicació de les tècniques i els tractaments necessaris per a disposar de plantes adequades per a realitzar les observacions necessàries.
  
5. Comunicació a la Direcció General de Produccions i Mercats Agrícoles del material rebut i de l'execució de les plantacions.
  
6. Manteniment i cultiu de les plantes de varietats de les quals s'ha finalitzat l'examen previ i que constitueixen la col·lecció de referència. En aquesta col·lecció aniran incloent-se totes les varietats protegides a mesura que siga possible.
  
7. Execució de les observacions i presa de dades seguint les llistes de caràcters, nivells d'expressió i metodologia determinats per la Direcció General de Produccions i Mercats Agrícoles i seguint el formulari de la UPOV que s'adjunta. Tractament de les dades obtingudes.
  
Quan, en aplicació de la normativa en vigor, se sol·licite a la Direcció General de Produccions i Mercats Agrícoles la utilització de l'examen previ en plantacions de la varietat existents a Espanya, la presa de dades i les observacions es realitzaran en la ubicació d'aquestes plantacions.
  
8. Elaboració d'informes definitius o parcials sobre les varietats en assaig. L'informe definitiu sobre l'examen previ, comprovació de la novetat, homogeneïtat i estabilitat s'haurà de realitzar en finalitzar el segon any de fructificació, tret que es donen circumstàncies que ho impedisquen. Remissió d'informes a la Direcció General de Produccions i Mercats Agrícoles d'aquelles varietats de les quals, en finalitzar el segon any de fructificació i observacions, no es puga elaborar l'informe final. Es notificaran a la Direcció General de Produccions i Mercats Agrícoles les causes que ho van impedir. La Direcció General de Produccions i Mercats Agrícoles col·laborarà en el tractament de dades per a l'estudi de distingibilitat amb els seus mitjans de càlcul. Caldrà remetre a la Direcció General de Produccions i Mercats Agrícoles els informes corresponents a les varietats de taronger, mandariner i aranger que han finalitzat el període d'assajos abans del 31 de desembre de cada any. S'adjunta un model de l'informe que s'ha de remetre i modificacions de llistes de caràcters que cal observar.
  
9. Prestació d'assistència tècnica, a requeriment de la Direcció General de Produccions i Mercats Agrícoles, per a casos de contravenció de drets, elaboració d'informes, alçament d'actes i peritatge en casos d'infractores dels drets del productor.
  
10. Inclusió en el camp d'identificació, a requeriment de la Direcció General de Produccions i Mercats Agrícoles, com també estudis i elaboració d'informes, de material i mostres recollides en l'alçament d'actes motivades per infraccions o denúncies de contravencions.
  
11. Col·laboració amb la Direcció General de Produccions i Mercats Agrícoles en les eventuals revisions de metodologia de treball.
  
Informe relatiu a la realització de l'examen previ
  
Espècie: Denominació varietal: ........................
  
La varietat ha estat estudiada en els camps d'identificació corresponents a les campanyes: ................
  
Localització: ....................
  
Amb el material subministrat pel sol·licitant, en els assajos abans mencionats s'ha procedit a l'estudi de la varietat i s'ha elaborat la descripció que s'adjunta.
  
En els assajos efectuats s'ha comprovat que es distingeix suficientment de les varietats similars de la col·lecció de referència.
  
No s'ha observat l'existència de plantes fora de tipus, per la qual cosa es considera suficientment homogènia.
  
Al llarg dels anys en què aquesta varietat ha estat inclosa en els assajos d'identificació, no s'ha observat manca d'estabilitat en el material corresponent que s'ha estudiat.
  
..., ... d ... de 19...
  
Signat:
  
2.4 Protocol dels treballs de descripció i tipificació de varietats de maduixa
  
Objectius
  
La realització d'una fitxa descriptiva de cada varietat comercial de maduixa que incloga, almenys, els caràcters bàsics assenyalats per la UPOV i que servisca com a patró descriptiu i de comparació en els treballs de comprovació varietal.
  
Instal·lacions
  
Les mateixes que les esmentades per als treballs de realització de l'examen previ de varietats de maduixa (protocol 2.5).
  
Treballs que s'han de realitzar
  
- Descripció dels caràcters de les varietats de fraguera incloses en l'àmbit del Reglament Tècnic de Control i Certificació de Fruiters (RD 929/95), i amb referència a les varietats incloses en les llistes del Registre de Varietats Comercials de Maduixa.
  
- Aquesta descripció es farà sobre la base d'observacions pròpies sobre col·leccions de referència, preses en dos anys, i un tercer si els nivells d'expressió no coincideixen per a un determinat caràcter.
  
- Els caràcters que s'han de descriure seran els més útils per a tipificar la varietat, dins dels assenyalats per a l'espècie per la UPOV, dels quals es prendran, almenys, els assenyalats com a bàsics, com també aquells que coneguen com a eficaços encara que no estiguen en les llistes anteriors, d'acord amb la Direcció General de Produccions i Mercats Agrícoles.
  
- Es prendran documents gràfics (diapositives) dels caràcters més destacats, amb inclusió sempre del corresponent a fruit.
  
Comunicacions a la Direcció General de Produccions i Mercats Agrícoles
  
Els resultats dels treballs s'entregaran al cap de l'any a la Direcció General de Produccions i Mercats Agrícoles, amb inclusió, almenys, de les dades següents:
  
a) Informe de situació: sobre l'estat dels treballs en curs i les varietats en estudi, amb inclusió de:
  
- Referència dels anys en què s'han realitzat observacions.
  
- Dades de les observacions parcials realitzades en l'any en curs.
  
b) Informe de resultats finals: de les varietats de les quals s'ha conclòs la tipificació, de la manera següent:
  
- Fitxa per varietat amb les dades mitjanes per a cada caràcter estudiat.
  
- Documents gràfics (diapositives) presos per a cada varietat descrita en format i fons homogenis.
  
- Informe complementari en què es destaquen els caràcters més útils per a distingir les varietats en el camp, dins dels que s'han descrit.
  
- Una còpia en disquet informàtic de les dades parcials i finals obtingudes per a cada varietat finalitzada.
  
2.5 Protocol dels treballs de realització de l'examen previ de varietats de maduixa per al Registre de Varietats Protegides
  
Instal·lacions i personal tècnic
  
L'IVIA posarà a la disposició del projecte el següent:
  
- Els terrenys adequats i suficients per a l'establiment de les plantes en camp, siguen propis o concertats amb la Caixa Rural de València.
  
- Laboratori per a determinació de caràcters, com també el personal tècnic i auxiliar per a la realització.
  
- Ordinador per a processament de les dades preses en camp i laboratori.
  
- El personal tècnic necessari.
  
Pla de treball anual
  
1. Preparació del terreny: en el mes de juny es realitzarà la preparació del terreny necessari, perquè siga sotmès a desinfecció posterior.
  
2. Recepció del material vegetal enviat pels sol·licitants del títol d'Obtenció Vegetal. Es portarà un llibre Registre d'Entrades.
  
3. Control de l'estat sanitari del material rebut.
  
4. Emmagatzematge del material rebut en condicions adequades fins que es realitze la plantació.
  
5. Plantació: si el material rebut és planta ?frigo?, la plantació es realitzarà en la primera quinzena d'agost. Si és planta fresca, provinent de viver d'altura, la plantació es realitzarà en els primers dies d'octubre i no després del 15 d'aquest mes. En aquests dies cal que s'haja airejat suficientment el terreny desinfectat i que s'hagen preparat els cavallons sobre els quals aniran les plantes.
  
6. Comunicació a la Direcció General de Produccions i Mercats Agrícoles del material rebut i de l'execució de les plantacions.
  
7. Manteniment i cultiu de les plantes de varietats rebudes.
  
8. Execució de les observacions: les observacions s'efectuaran d'acord amb el que es disposa en el Reglament de Protecció de Varietats de Maduixa i seguint el formulari de la UPOV.
  
Totes les característiques quantitatives s'han de fer en un mínim de 10 plantes.
  
Totes les observacions de planta i fulla s'han de realitzar en plantes de primer any un poc abans que comence la maduració del fruit.
  
Totes les observacions sobre estolons s'han de fer sobre plantes de primer any i al final de la campanya o en la tardor.
  
Totes les observacions sobre flors s'han de fer en plantes de primer any i en plena floració (el 50% de les plantes han de tenir, almenys, una flor vertadera).
  
Els caràcters que s'han d'observar són els següents:
  
a) Característiques de la planta:
  
- Port
  
- Nombre d'estolons \*
  
- Inflorescència: posició respecte al fullatge \*
  
- Època de floració \*
  
- Època de maduresa \*
  
- Tipus de floració \*
  
b) Característiques de les fulles:
  
- Ondulació de la superfície foliar del limbe \*
  
- Nombre de folíols \*
  
- Folíol terminal: relació longitud/amplària \*
  
- Folíol terminal: forma de la base \*
  
- Folíol terminal: forma de la vora dentada
  
- Color verd del limbe.
  
c) Característiques de la flor:
  
- Grandària
  
- Grandària del calze interior respecte de l'exterior \*
  
- Grandària del calze respecte de la corol·la \*
  
- Posició dels pètals entre si \*
  
d) Característiques dels fruits:
  
- Relació longitud/amplària màximes \*
  
- Grandària
  
- Forma predominant \*
  
- Color extern \*
  
- Intensitat del color \*
  
- Inserció d'aquenis \*
  
- Inserció del calze
  
- Grandària del calze respecte del diàmetre del fruit \*
  
- Duresa
  
- Color de la carn
  
- Uniformitat del color de la carn
  
Quan, en aplicació de la normativa en vigor, se sol·licite a la Direcció General de Produccions i Mercats Agrícoles la utilització de l'examen previ de les plantacions de la varietat existents a Espanya, la presa de dades i les observacions es realitzaran en la ubicació d'aquestes plantacions.
  
9. Elaboració d'informes definitius o parcials sobre les varietats en assaig. L'informe definitiu sobre l'examen previ, comprovació de la novetat, homogeneïtat i estabilitat s'haurà de fer en finalitzar el segon any de fructificació, tret que es donen circumstàncies que ho impedisquen. Remissió d'informes a la Direcció General de Produccions i Mercats Agrícoles. Pel que fa a les varietats de les quals, en finalitzar el segon any de fructificació i observacions, no es puga elaborar l'informe final, es notificarà a la Direcció General de Produccions i Mercats Agrícoles les causes que ho van impedir. Aquesta col·laborarà en el tractament de dades per a l'estudi de distingibilitat amb els seus mitjans de càlcul. Caldrà remetre a aquesta direcció general els informes corresponents a les varietats de maduixa de les quals s'ha finalitzat el període d'assajos abans del 31 de desembre de cada any. S'adjunta un model de l'informe que s'ha de remetre.
  
10. Prestació d'assistència tècnica, a requeriment de la Direcció General de Produccions i Mercats Agrícoles, per a casos de contravenció de drets, elaboració d'informes, alçament d'actes i peritatge en casos d'infractors dels drets del productor.
  
11. Inclusió en el camp d'identificació, a requeriment de la Direcció General de Produccions i Mercats Agrícoles, com també estudis i elaboració d'informes, de material i mostres recollides en l'alçament d'actes motivades per infraccions o denúncies de contravencions.
  
12. Col·laboració amb la Direcció General de Produccions i Mercats Agrícoles en les eventuals revisions de metodologia de treball i modificacions de llistes de caràcters que s'han d'observar.
  
Informe relatiu a la realització de l'examen previ
  
Espècie: Denominació varietal: ........................
  
La varietat ha estat estudiada en els camps d'identificació corresponents a les campanyes: ................
  
Localització: ....................
  
Amb el material subministrat pel sol·licitant en els assajos abans mencionats s'ha procedit a l'estudi de la varietat i s'ha elaborat la descripció que s'adjunta.
  
En els assajos efectuats s'ha comprovat que es distingeix suficientment de les varietats similars de la col·lecció de referència.
  
No s'ha observat l'existència de plantes fora de tipus, per la qual cosa es considera suficientment homogènia.
  
Al llarg dels anys en què aquesta varietat ha estat inclosa en els assajos d'identificació, no s'ha observat manca d'estabilitat en el material corresponent que s'ha estudiat.
  
..., ... d ... de 19...
  
Signat: